Som BA skrev tidligere onsdag, har Ap, Høyre og Frp brukt pinsen til å forhandle om Bybane-traseen til Åsane.

Et noe spesielt resultat av dette er at det er inngått en parti-intern avtale mellom de tre største partiene i Bergen.

Den går ut på at uansett hva som skjer, skal det ikke kunne vedtas at Bybanen bygges langs Bryggen verken denne bystyreperioden eller den neste (fra 2015 til 2019).

De tre partiene er også enige om at reguleringen av Ringveg Øst, som inkluderer Arna-tunnelen, skal intensiveres.

KJØTTBASAREN

Ap er nå med på å støtte et tunnelinnslag i området ved Vedtrlidsallmenningen subsidiært. Som motytelse får de litt endrede løsninger for Bybanen i Åsane.

Bybanen vil gå fra Prestestien til c-tomten (på andre siden av motorveien langs Åsane senter), tilbake til Myrdal, fra Myrdal til Tide-tomten og derfra til Vågsbotn.

Det kommer også et miljølokk over motorveien i Åsane mellom senteret og c-tomten.

Ap har også fått med at en forlenget Fløyfjellstunnel blir en realitet dersom den viser seg bedre enn en Bymiljøtunnel.

Dersom Fløyfjellstunnelen blir foretrukket, så kan det bli en midtre løsning for Bybanen i Sandviken - altså i dagen fra Amalie Skrams gate.

Ap og de to andre partiene er også enige om at Bybanen skal bygges først til Åsane. Dette, mener Ap, betyr at Peter Motzfeldts gate, som er deres foretrukne alternativ, blir en slags plan B dersom Kjøttbasaren-tunnelen ikke lar seg bygge.

ÅSANE FØRST

Mens KrF har fått inn at reguleringsarbeidet mot Fyllingsdalen skal intensiveres, har Ap fått inn en at bystyret skal forutsette at neste byggetrinn går mot nord.

I hele pinsen har Høyre og Frp forhandlet med Ap om Bybane-saken. På møtet i komité for miljø- og byutvikling i ettermiddag ligger det an til at Ap vil støtte et tunnellinnslag ved Kjøttbasaren subsidiært.

Dersom dette skjer vil Høyre, KrF, Frp og Ap stå bak denne løsningen.

Poenget med å ha Arbeiderpartiet med seg er å skaffe saken et bredt flertall som står seg over tid og slik sikrer gjennomslag hos statlige myndigheter.

KRISESTEMNING I KRF

Avtalen mellom Høyre, Frp og Ap er som nevnt intern. Den skal ikke opp i bystyret.

I KrF er reaksjonene på avtalen svært sterke.

De er skuffet over at to av byrådspartiene inngår en avtale «under bordet» med det største opposisjonspartiet.

– Jeg forventer at Høyre og Frp stemmer i tråd med den avtalen de har inngått med KrF, sier lederen Bergen KrF Terje Gilje til BA.

Han setter punktum der, og vil ikke kommentere hvorvidt det er mulig for KrF å sitte i byrådet etter dette.